(Návrh)

 Komuniké

	Vláda Slovenskej republiky na svojom zasadnutí ..............2001 prerokovala                   a schválila návrh zákona o integrovanom záchrannom systéme. Ide o úlohu, ktorá vyplynula z Programového vyhlásenia vlády Slovenskej republiky z novembra 1998, v ktorom sa vláda zaviazala vypracovať uvedený návrh právnej úpravy. Vláda Slovenskej republiky vyslovila súhlas s vypracovaním návrhu zákona o integrovanom záchrannom systéme pri prerokúvaní a schválení súvisiaceho legislatívneho zámeru vo februári t. r.
Pripravovaný  zákon  o  integrovanom  záchrannom systéme   upraví podmienky na koordináciu poskytovania pomoci  pri ohrození života a zdravia osôb alebo majetku, ako aj  ustanoví úlohy a pôsobnosť orgánov štátnej správy a práva a povinnosti záchranných zložiek, právnických osôb a fyzických osôb, vrátane vymedzenia pôsobnosti stredísk tiesňového volania  v integrovanom záchrannom systéme.
Navrhovaná právna norma, v súlade s rozhodnutím Rady Európskej únie  91/396/EEC z 29. júla 1991 o zavedení jednotného európskeho čísla na tiesňové volanie, rieši aj zavedenie linky tiesňového volania číslo 112, ktoré umožní volajúcemu vyžiadať akúkoľvek pomoc pri ohrození života a zdravia osôb alebo majetku, a zjednoduší tak  komunikáciu medzi postihnutým a záchrannými zložkami.